আশুলিয়ায় বেলুন ফুলানোর কাজে ব্যবহৃত গ্যাস সিলিন্ডার বিস্ফোরিত হয়ে রবিউল ইসলাম নামে এক বেলুন বিক্রেতার মৃত্যু হয়েছে। গতকাল শুক্রবার দুপুরে আশুলিয়ার তৈয়বপুর এলাকার বর্ণচ্ছটা পিকনিক স্পটে এ ঘটনা ঘটে। রবিউল সাভার পৌর এলাকার মালঞ্চ মহল্লার একটি বাসায় পরিবারসহ ভাড়া থেকে বিভিন্ন এলাকায় বেলুন বিক্রি করতেন। এ ব্যাপারে আশুলিয়া থানার উপপরিদর্শক (এসআই) অভিজিত চৌধুরী জানান, ওই পিকনিক স্পটে ফুলতলা সমবায় সমিতির সদস্যরা পিকনিক করতে এসেছিলেন। রবিউল সেখানে বেলুন বিক্রির উদ্দেশ্যে যায়। বেলুন ফুলানোর একপর্যায়ে হঠাৎ গ্যাস সিলিন্ডার বিস্ফোরিত হলে রবিউলের বাম পা শরীর থেকে বিচ্ছিন্ন হয়ে যায়। স্থানীয় লোকজন তাঁকে উদ্ধার করে প্রথমে স্থানীয় নারী ও শিশু স্বাস্থ্যকেন্দ্রে পাঠায়। সেখানে তাঁর অবস্থার অবনতি হলে উন্নত চিকিৎসার জন্য রাজধানীর পঙ্গু হাসপাতালে পাঠানোর পথে তিনি মারা যান। এসআই আরো জানান, ঘটনার পর ওই পিকনিক স্পটে আসা ব্যক্তিরা পালিয়ে যায়। এ ঘটনায় মামলার প্রস্তুতি চলছে।